Kroonstad is Dorp van die Jaarv.l.n.r. Hannes van Wyk, Marciel Hopkins, Pieter van Rensburg en Christo Valentyn. (Foto: verskaf) Die Vrystaatse dorpie, Kroonstad, pronk nou met ’n spoggerige titel. In Sondagaand se episode van kykNET se gewilde joernaalprogram, Kwêla, is Kroonstad as die 12de wenner van die KIA Dorp van die Jaar-kompetisie gekroon. Dié dorp se naam word nou by ’n gesogte lysie van wenners ingesluit: verlede jaar het Greyton in die Wes-Kaap met die louere weggestap, terwyl Kareedouw, Swakopmund, Jeffreysbaai, Mosselbaai, Mariental, Graaff-Reinet, De Rust, Sabie, Fouriesburg en Middelburg ook al die Dorp van die Jaar-kroon gedra het. “Die terugvoer wat ons deur die jare oor die Kwêla Dorp van die Jaar-kompetisie gekry het, is ongelooflik. Van die dorpe het ’n metamorfose ondergaan,” het Hannes van Wyk, Kwêla se aanbieder, aan Maroela Media gesê. Kroonstad het ’n splinternuwe, knap baadjie aangetrek en hoop om ’n inspirasie vir ander dorpe in Suid-Afrika te wees. “Die oorwinning se uitwerking sal astronomies vir Kroonstad en sy inwoners wees. Eerstens skep dit hoop dat ons op die regte pad is en ’n voorbeeld daarstel vir die res van die land dat die herlewing van jou dorp haalbaar en moontlik deur samewerking tussen gemeenskap, ondernemings en stadsrade is,” het Pieter van Rensburg, ’n verteenwoordiger van die dorp, gesê. “Dit het nie net oor die Kwêla Dorp van die Jaar-kompetisie gegaan nie, maar oor ’n groep mense wat ernstig is om hul dorp reg te ruk en so ook die hele land te help om dieselfde te doen.” Die kompetisie lê Van Wyk na aan die hart, aangesien hy self in ’n klein dorpie grootgeword het. “Ek voel baie keer dat ons in die stede soveel kanse en geleenthede kry, wat nie altyd dieselfde geval vir die plattelandse dorpies is nie. Dis hoekom die inspuiting wat ’n plattelandse dorp kan kry met dié kompetisie so belangrik is,” het Van Wyk gesê. Die KIA Dorp van die Jaar-titel word toegeken aan die dorp wat die meeste SMS-stemme in die laaste stemweek van die kompetisie gekry het. Vanjaar se naaswenner is Graaff-Reinet, wat in 2010 as die wendorp aangewys is, gevolg deur Keetmanshoop in Namibië, terwyl die ander finaliste in vanjaar se kompetisie Montagu (Wes-Kaap) Haenertsburg (Limpopo), Calvinia (Noord-Kaap), Cullinan (Gauteng), Pelgrimsrus (Mpumalanga) en Glencoe (KwaZulu-Natal) was. Nie net kan Kroonstad nou met ’n gesogte titel spog nie, maar Kwêla se produksiespan skiet ’n toerisme-advertensie van 45 sekondes vir dié dorp. Dit sal boonop ook gebruik word in die R1 000 000- lugtyd wat Kroonstad kry om die dorp te bemark. Kroonstad wen ook die KIA-makietie wat later vanjaar in die dorp aangebied sal word.